*2. sz. melléklet*

**Savaria Szimfonikus Zenekar**

**Záró beszámoló**

**a 2013-2015. évi fenntartói megállapodás kapcsán**

A hatályos törvényi rendelkezések értelmében a Savaria Szimfonikus Zenekar csak akkor részesülhet központi költségvetésből nyújtott támogatásban, ha a fenntartó Önkormányzat és az intézmény között fenntartói megállapodás kötődik. A 2012. október 31-én megkötött fenntartói megállapodás, melynek időbeli hatálya 2013. január 1-től 2015. december 31-ig terjed, rögzíti a szimfonikus zenekar tevékenységéhez kapcsolódó minimális feladat-ellátási mutatószámokat a jelzett időszakra. Ez a fenntartói megállapodás elvárásaiban kompatibilis a zenekar és az EMMI között megkötött Közszolgálati Szerződéssel, ezzel elősegítve a Közszolgálati Szerződésben vállaltak teljesítését.

**A fenntartói megállapodás 3. pontja** részletezi a művészeti szolgáltatásokat, így ezeket a pontokat egyenként vizsgálva tényszerűen is igazolható, hogy az együttes teljesítette az elvárt mutatószámokat:

**3.2.** *A Szervezet Szombathely Megyei Jogú Város előadó-művészeti szervezete, amely elsődlegesen komolyzenei hangversenyek útján biztosít igényes zenei nevelést és szórakoztatást.*

A zenekar **2013-**ban összesen **95** hangverseny előadásában vagy szervezésében vett részt, ebből **61** rendezvény valósult meg Szombathelyen. **2014**-ben az összesítő szám **127** volt, szombathelyi vonatkozásban **58**, az összes rendezvényszám **2015**-ben várhatóan **109** lesz, melyből városunkhoz, hasonlóan 2013-hoz, **61** köthető.

## 3.3. A Szervezet vállalja, hogy művészeti évadonként az Emtv. előírásainak megfelelő hangversenyszámot (legalább 50 hangversenyt) teljesít és törekszik arra, hogy a megye komolyzenei ellátottságában közreműködjön. A Szervezet, mint nemzeti előadó-művészeti szervezetként minősített intézmény törekszik arra is, hogy magyar és külföldi hangversenytermekben és zenei eseményeken bemutatkozzon, a magyar zenei kultúrát magas színvonalon tolmácsolja.

Az évente teljesített hangversenyek száma / 95, 127, 109 / átlagot tekintve duplája a megállapodásban rögzített elvárásnak.

Megyei, Szombathelyen kívüli jelenlétünk az alábbi koncertszámokkal tükrözhető:

 2013 – 4, 2014 – 6, 2015 – 7,

Egyéb magyarországi fellépések száma: 2013 – 21, 2014 – 53, 2015 – 24,

Külföldi fellépéseink tényadatai: 2013 – 7, 2014 – 8, 2015 – 15,

**3.4.** *A Szervezet vállalja, hogy az évadban teljesített hangversenyein kortárs és klasszikus magyar szerzők műveit előadja, melynek évadonkénti teljesítését mértékét az Emberi Erőforrások Minisztériummal kötött Közszolgáltatási Szerződés tartalmazza (legalább 2 klasszikus zenekari mű bérletsorozatban, legalább 1 kortárs magyar zenemű ősbemutatóként).*

A szabályzóknak történő megfelelés az alábbiakban teljesült:

2013 – a klasszikus koncertrepertoárból Erkel, Liszt, Dohnányi, Bartók, Kodály, Weiner és Farkas művei szerepeltek műsoron, korunk zenéjét Ligeti és Eötvös képviselte – Eötvös Péter Jet Stream című alkotásának magyarországi bemutatója fűződik a zenekarhoz.

2014 – miként 2013-ban , ezúttal is a legismertebb magyar szerzők művei szólaltak meg a zenekar tolmácsolásában, valamint a kortárs szerzők közül Eötvös Péter DoReMi – hegedűversenyének és „A sólyom szárnyalása” című művének magyarországi bemutatói mellett közreműködtünk Békési-Marton Csaba: Cantus lustralis / Engesztelő ének / című kompozíciójának ősbemutatóján – Zene Világnapja, október 1. és az ezt követő „Korunk Zenéje Fesztivál” kaposvári hangversenyén ismét előadtuk a művet.

2015 - a közkedvelt magyar szerzők alkotásainak rendszeres megszólaltatása mellett ezúttal Horváth Barnabás: Szent Miklós csudatettei című oratórikus művének ősbemutatója valósult meg, a Nyme-Sek Zenei Tanszékével együttműködve. A művet 2016 márciusában a KóTa budapesti hangversenysorozatának keretében ismét előadjuk.

**3.5.** *A Szervezet a felnövekvő generációk komolyzenei nevelésében részt vállal ifjúsági hangversenyek szervezésével, amely az évad hangversenyeinek legalább 15 %-t teszi ki. A Szervezet együttműködik az alap- és középfokú nevelési és oktatási intézményekkel, valamint a művészeti oktatással foglalkozó szervezetekkel.*

A Filharmónia ifjúsági sorozatában történő közreműködés mellett a zenekar saját szervezésű bérletsorozatot is útjára indított, Zenemanók címmel. Ez a sorozat főként az óvodás és kisiskolás korosztályt célozza meg. A középfokú oktatási intézményekkel is elkezdődött egy minőségi kapcsolat kiépítése, a zenekar próbáinak nyilvánossá tételével. Folytatódott a Művészeti Gimnáziummal közös hangversenyek sorozata is.

A mutatószámok:

2013 – összesen 36 esemény 12 db - 5-10 éveseknek 24 db - 11-18 éveseknek

2014 – összesen 77 esemény 20 db - 5-10 éveseknek 57 db - 11-18 éveseknek

2015 – összesen 50 esemény 18 db - 5-10 éveseknek 32 db - 11-18 éveseknek

**3.6.** *A Szervezet vállalja, hogy évadonként Szombathely Megyei Jogú Város közigazgatási területén kívül legalább 5 magyarországi koncertet tart.*

A fenti adatsorokból egyértelműen látszik, hogy az együttes mindhárom évben teljesítette a vállalását.

**3.7.** *A Szervezet vállalja, hogy olyan műsorstruktúrát alakít ki és közönségszervezési feladatait úgy látja el, hogy:*

*- előadásain a rendelkezésre álló előadóterem lehetőség szerint teltházzal működjön,*

*- az évad során megtartott előadásokon a nézőtéri befogadó képességhez képest a fizetőnéző-szám a 75 %-ot elérje,*

*- az össznéző-szám művészeti évadonként legalább a 30.000 főt, a fizetőnéző-szám legalább a 22.000 főt elérje,*

*-nemzeti minősítésű besorolását megőrzi.*

***3.8.*** *A Szervezet vállalja, hogy a produkciók megrendezésekor törekszik a műfaj kínálta sokszínűség megőrzésére, újszerű zenei technikák alkalmazására.*

***3.9.*** *A Szervezet vállalja, hogy gondoskodik közönségkapcsolatainak folyamatos erősítéséről.*

A fenti 3 pont megvalósulásáról tanúskodik az a tény, hogy a bérleti sorozatokban a Szimfónia bérlet és a Zenemanó sorozat látogatottsága elérte a 90 %-ot, csak bérletértékesítési mutatókban, alkalmi belépőjegyek nélkül.. Ez az érdeklődés egyértelműen a műfaji sokszínűség bemutatásának sikerességét jelzi. Az Opera és Kamarazene bérlet látogatottsága kissé elmaradt a szükségestől, de ki kell tartani ezeknek a hangversenyek megrendezése mellett, de más értékesítési konstrukcióban.

A látogatottság növelése érdekében a komolyzenei rendezvények mellett megjelentek a közönség által szívesen látogatott, úgynevezett cross-over, a műfajok keveredésén alapuló produkciók is.

A fizető nézőszámok összessége:

2013 – belföldön 25680, külföldön 6680 / becsült érték /

2014 – belföldön 33790, külföldön 2450 / becsült érték /

2015-ről még nem rendelkezünk összesített adatokkal

A nemzeti minősítés kritériumának megőrzése érdekében folytatódott az Iseumi Játékok sorozata, mint a minősítésben elvárt saját szervezésű fesztivál. Az ifjúsági hangversenyeken történő részvétel, valamint a Bartók Fesztiválon történő jelenlét az említett ősbemutatókkal és magyarországi bemutatókkal egyetemben szintén fontos súlypontját képezik a minősítésnek.

A közönségkapcsolatok fejlesztése továbbra is kiemelt feladat. Az írott és az elektronikus médiák által nyújtott lehetőségek kihasználtsága az intézmény anyagi lehetőségéhez igazodva lassan emelkedett az eltelt három évben. A zenekar saját honlapja és Facebook csoportja szintén segít a közönségkapcsolatok erősítésében.

**A fenntartói szerződés 4. pontjához** igazodva a Savaria Szimfonikus Zenekar tevékenysége a 2013. január 1. és 2015. december 31. közötti időszakban teljességgel megfelelt a EMMI-vel kötött Közszolgálati Szerződésnek. Minden nyáron, július közepén házigazdája és közreműködője volt a Nemzetközi Bartók Szeminárium és Fesztivál rendezvénysorozatnak. A zenekar vagy a tagjaiból alakult kamaraegyüttesek a fent jelzett időszakban rendszeresen közreműködtek Szombathely kiemelt fontosságú rendezvényein, különös tekintettel a városi díjak átadása alkalmából szervezett gálaműsorokra - Magyar Kultúra Napja, Szt. Márton Gála -, a kulturális társintézmények szervezésében.

**A fenntartói szerződés 5. pontjában** jelzett, a feladatellátáshoz szükséges személyi és tárgyi feltételek az elmúlt három év során egyaránt biztosítottak voltak. A személyi állomány tekintetében, részben saját költségvetési források igénybevételével, megtörtént egy létszámemelés, aminek megvalósulása feltétele volt a nemzeti minősítés megtartásának. A művészeti munkakörben dolgozó munkavállalók száma jelenleg 80, közülük 67 fő teljes munkaidős, 13 részmunkaidős foglalkoztatású. A nem művészeti munkakörben dolgozók száma 8 fő. A nyugdíjazások és egyéb okok miatt távozó munkavállalók pótlása zökkenőmentes volt, a művészeti munkakörökben csak a törvényileg előírt próbajáték alapján valósulhatott meg. A tárgyi feltételek – ezen belül a Bartók Terem és teljes infrastrukturális háttere - adottak, az eszközbeszerzések és fejlesztések az intézmény lehetőségeihez és szükségleteihez igazítottak voltak. A fenntartó nem csak a szerződésnek megfelelően vállalt részt a költségvetésből, hiszen minden évben biztosított további, a feladatellátást segítő forrásokat.

**A fenntartói szerződés 6. pontjának** első két alpontja érinti az intézmény gazdálkodását. Erről elmondható, hogy a jelenleg hatályos fenntartói szerződés első két évében nem minden esetben tudott megfelelni a szerződésben foglaltaknak. A 2015. április 1-től létrehozott Egészségügyi és Kulturális GESZ teljes körű szerepvállalása a gazdálkodási folyamatok bonyolításában azonban visszaállította az átlátható és törvényileg szabályozott financiális hátteret. Ebben fontos szerep jutott Szombathely Megyei Jogú Város Közgyűlésének is, hiszen segítő hozzáállásával sikerült a 2013-tól indult pénzügyi krízishelyzet normalizálása.

**Értékelés:**

A 2013. január 1. – 2015. december 31. közötti időtartamra megkötött fenntartói szerződés segítségével a Savaria Szimfonikus Zenekar teljesíteni tudta feladatait a zenekultúra helyi, régiós, valamint országos színterein, mindemellett külföldön is méltó reprezentánsa volt az elismert magyar zenei életnek. Hangversenyeit a műfaji és korszakbeli sokszínűség jellemezte, ezáltal szólította meg a zenekedvelő közönség jelentős részét, kortól és nemtől függetlenül. A művészi munka kapcsán meghívott neves hazai és külföldi vendég-együttesek, karmesterek és szólisták minden eseten magukkal vihették a hangversenyek hangos sikere mellett Szombathelyről és Szombathelyen szerzett élményeiket és tapasztalataikat. A zenekar pedig mindig Szombathely első számú zenei intézményeként jelent meg bel- és külföldi fellépésein, sikereivel elismerést szerezve a fenntartó számára is.

Szombathely, 2015. november 15.

 Kiss Barna

 igazgató

 Savaria Szimfonikus Zenekar